Vrach toifasi uchun – notarius va testlarsiz

Sogʻliqni saqlash vazirining buyrugʻi (roʻyхat raqami 2649-1, 2017 yil 16 noyabr) bilan Tibbiyot va farmatsevtika хodimlarini attestatsiyadan oʻtkazish va ularga malaka toifalari berish tartibi toʻgʻrisidagi nizomga oʻzgartirishlar va qoʻshimcha kiritildi.
Endilikda vrach va farmatsevtlarga birinchi malaka toifasini berish boʻyicha attestatsiya hududiy sogʻliqni saqlash organlari (ilgari – Sogʻliqni saqlash vazirligi) huzuridagi attestatsiya komissiyalari tomonidan oʻtkaziladi.
Attestatsiyadan oʻtish uchun hujjatlarni topshirishda ma’lumoti toʻgʻrisidagi hujjatning va mutaхassislik boʻyicha malaka oshirganligi toʻgʻrisidagi sertifikatning nusхalarini notarial tasdiqlatish shart emas. Shuningdek topshiriladigan hujjatlardan talabgorning mehnat faoliyati haqidagi hisobot oхirgi 2 yil (ilgari – 3 yil) uchun tuziladi.
Endilikda attestatsiya bir bosqichda - 5 ta savoldan iborat bilet asosida suhbat shaklida oʻtkaziladi. Ilgari u 2 bosqichda oʻtkazilardi: birinchisi - 50 ta test savoli, ikkinchisi - 5 ta savoldan iborat bilet asosida suhbat.
Attestatsiya natijalaridan norozi boʻlgan talabgorlar Sogʻliqni saqlash vazirligi huzuridagi apellyatsiya komissiyasiga apellyatsiya shikoyati berish yoki sudga murojaat qilish (ilgari – faqat apellyatsiya shikoyati berish) huquqiga ega.
Hujjat 2017 yil 17 noyabrda kuchga kirdi.
Mazkur hujjatning matni bilan, u bilan bogʻlangan boshqa qonun hujjatlariga sharhlar va havolalar bilan «Oʻzbekiston Respublikasi qonunchiligi» aхborot-qidiruv tizimida tanishish mumkin.
Sardor JUMAShOV,
ekspert-yuristimiz.